ከ90 በመቶ በላይ ለሚሆኑ ሴት ታዳጊዎች የማህጸን በር ካንሰር ክትባት መሰጠቱ ተገለጸ
በአዲስ አበባ ዩኒቨርሲቲ በተዘጋጀው የማህጸን በር ካንሰርና ኤችአይቪ/ኤድስ የግንዛቤ ማስጨበጫ መድረክ ላይ እንደተገለጸው ከ90 በመቶ በላይ ለሚሆኑና ዕድሜያቸው ከ9 እስከ 14 ዓመት ላሉ ሴት ታዳጊዎች ከማህጸን በር ካንሰር ጋር በተያያዘ ክትባት ተሰጥቷል፡፡   በመድረኩ ላይ የተገኙት የኢፌዴሪ ኤችአይቪ/ኤድስ መከላከያና መቆጣጠሪያ ጽህፈት ቤት ኃላፊ አቶ አብርሃም ገብረመድህን በሀገሪቱ የኤችአይቪ/ኤድስ ጉዳይ አሁን ላይ እየተረሳ መምጣቱን ገልጸው፣ ይህን መሰል የግንዛቤ ማስጨበጫ መድረኮች ሊበራከቱ እንደሚገባ ጠቁመዋል፡፡“ኑ ለሀገራችን ኢትዮጵያ ወጣት ሴት ተማሪዎችን እናፍራ” በሚል መሪ ቃል በተዘጋጀው መድረክ ላይ የጡት ካንሰርና የማህጸን በር ካንሰር በኢትዮጵያ ብዙ ሴቶችን እንደሚያጠቃ የተገለጸ ሲሆን፣ ከ20 አመት በታች ያሉ ሴት ልጆችን የሚያጠቃውን የማህጸን በር ካንሰር አስቀድሞ መከላከል እንደሚቻልና በጊዜ ከተደረሰበት በቀላሉ ሊታከም እንደሚችል ተገልጿል፡፡የመድረኩ ተሳታፊዎች በሰጡት አስተያየት ይህን መሰል የግንዛቤ መድረክ መዘጋጀቱ በህብረተሰቡ ዘንድ የተሻለ ግንዛቤ በመፍጠር ትልቅ አስተዋጽኦ እንዳለው ጠቁመው፣ ውይይቱ ቀጣይነት ሊኖረው ይገባልም ብለዋል፡፡     